Din il-ġimgħa jagħlaq 10 snin Mexxej Laburista. L-10 snin tal-era Laburista Muscatjana. Imma liema kienu l-aħjar mumenti ta’ Muscat? U liema kienu l-agħar? 14-il mument li Muscat u l-pajjiż mhuma se jinsew qatt... Illum, Joseph Muscat jagħlaq 10 snin bħala Mexxej Laburista. Hekk hu, 10 snin! Imma qishom għaddew ħafna u ħafna aktar u jekk qatt kellna bżonn prova li ġimgħa fil-politika hija twila u 10 snin huma eternità, huma propju dawn. Din il-gazzetta diġà għamlet analiżi ta’ dawn l-għaxar snin illi fihom Muscat mar minn Kap tal-Oppożizzjoni bil-goatee jappella biex ‘inħobbu lil Michelle’, għal Prim Ministru illi mexxa l-Presidenza Maltija tal-UE, li daħħal drittijiet ġodda, li qed imexxi lil Malta fi żmien ekonomikament b’saħħtu ħafna, imma wkoll li rnexxielu jsalva l-akbar mewġ, u fost l-akbar skandli u akkużi li saru fuq Gvern jew membru tiegħu fl-istorja tal-politika moderna. Illum se nagħtu ħarsa lejn l-aqwa mumenti u l-agħar mumenti ta’ Muscat, kemm bħala PM kif ukoll bħala Kap tal-Oppożizzjoni. L-aqwa mumenti ta’ Muscat Ir-rebħa Laburista fl-2017 poġġiet lil Muscat fuq pedestall għoli ħafna fost il-Laburisti u fil-partit. B’din l-elezzjoni Muscat ingħata impetu qawwi minn poplu li wera illi minkejja mistoqsijiet u dubji, xorta rieduh jibqa’ fit-tmun. Dan kollu apparti l-fatt li din ir-rebħa dgħajfet lill-PN sa livell li huwa pjuttost serju. Dan ifisser li apparti r-rebħa għalih, l-2017 serviet biex tat daqqa ta’ ponn kbira u allura dgħajfet bil-kbir l-oppożizzjoni ta’ Muscat. Dan anke jekk diversi kmamar tal-aħbarijiet, inkluż dik tagħna, kienet qed tipprevedi fi stħarriġ differenti, li d-differenza bejn il-partiti kienet se tkun ta’ madwar 11%-12%. Dik tal-2013 kienet ukoll l-ewwel rebħa Laburista sa mill-1996, jew fi 17-il sena. Politikament, kien mument sinjifikanti għaliex Muscat irnexxielu jirbaħ eluf ta’ voti b’xi ħaġa li sa ftit snin qabel kienet meqjusa bħala kwistjoni li ttellef il-voti. Dan ir-referendum ressaq aktar nies lejn il-PL, b’mod speċjali lil eks Deputat tal-PN Jeffrey Pullicino Orlando li llum huwa wieħed mill-akbar difensuri ta’ Muscat u Chairman tal-Esplora, lil Deborah Schembri eks Deputata Laburista u llum konsulent tal-Gvern kif ukoll lil Cyrus Engerer li kien ir-rappreżentant tal-PM fi Brussell. Apparti li dawn l-avvenimenti poġġew lil Muscat fiċ-ċentru tal-attenzjoni, kienu wkoll test organizattiv li pajjiżna għadda minnu b’mod tajjeb ħafna. Id-dħul mill-ġdid ta’ Mintoff, rigwardat bħala figura kardinali fil-PL, fiċ-Ċentru Nazzjonali Laburista kien simboliku u għal ħafna Laburisti kienet ukoll storiku u emozjonanti. Il-proġett tal-Power Station marbut mal-wegħda li jitnaqqsu l-kontijiet, kienu ċentrali għar-rebħiet u anke l-kredibilità tal-Gvern ta’ Muscat. Il-qofol tal-ħiliet fil-komunikattiva u l-konvinzjoni ta’ Muscat esebixxew ruħhom kollha fl-aħħar diskors tiegħu tal-kampanja elettorali tal-2017, fil-mass meeting ta’ Ħal Far. Kien bla dubju wieħed mill-aktar jekk mhux l-aktar diskors b’saħħtu li qatt ta’ Muscat f’dawn l-10 snin ta’ tmexxija. L-agħar mumenti ta’ Muscat Mal-ewwel ftit minuti wara l-aħbar li fil-fatt fil-karozza li splodiet kien hemm Daphne, dawk li jsegwu l-politika mill-ewwel intebħu li dan se jkun piż qawwi fuq Muscat u anke jekk mingħajr provi se jkun hemm min se jdawwar il-kanuni kollha fuqu u fuq il-PL, kif fil-fatt ġara. Il-qtil ta’ Daphne tefa’ sħaba sewda fuq il-pajjiż u anke fuq Muscat. Tat lill-kritiċi ta’ Muscat aktar għodda u riħ fil-poppa biex jikkritikawh u jpoġġuh f’kantuniera. Il-qtil ta’ Daphne, jibqa’ tebgħa u allura huwa fl-interess tiegħu li qabel ma jinżel mill-poter, ikun ikkonfermat min qatilha u min kien il-mandant. L-allegazzjoni li Egrant hija ta’ Michelle Muscat u li minnha għaddew mal-$1 miljun mit-tifla tal-mexxej tal-Ażerbajġan, żergħet id-dubju f’Muscat. Il-PM fl-ewwel konferenza tal-aħbarijiet kien jidher skomdu u rrabjat għall-aħħar, sentiment li naturalment kien trażmess. Kif kien trażmess il-messaġġ tal-eks Kap tal-PN Simon Busuttil li kien pass biss ’il bogħod milli jsejjaħ għal kolp ta’ stat. Kien mument politiku ikrah u mimli tensjoni għall-pajjiż, li għen mhux ftit biex l-elezzjoni saret sena kmieni. Minkejja li sal-ġurnata tal-lum qatt ma nġabet prova li flus fil-fatt daħlu fil-kumpaniji rispettivi ta’ Schembri u Mizzi (L-iżvelar ta’ flus f’17 Black huma l-eqreb, imma pass ’il bogħod minn definittivi) l-eżistenza tal-kontijiet xorta qajmu urugan politiku kbir. Dan għaliex l-eżistenza tal-kontijiet fetħu beraħ il-bibien tal-ispekulazzjoni u dubji dwar l-integrità u l-intenzjonijiet ta’ min fetaħhom. L-akbar kritika diretta lejn Muscat tibqa’ li dan ma talabx għar-riżenja tagħhom u għalhekk kull darba li jqumu aktar dubji, il-ballun jerġa’ jispiċċa f’saqajn il-PM. Lura fi Frar 2016, l-iżvelar ta’ dawn il-kontijiet ma setax kien mument tajjeb għal Muscat. Probabilment kien jaf x’burraxka kienet ġejja. Mument ieħor xejn pjaċevoli kien meta Muscat kellu jitlob lil dak li kkontesta l-kariga ta’ tmexxija miegħu, Michael Falzon, biex jirreżenja wara l-każ Gaffarena. Dan il-każ ta’ esproprijazzjoni wkoll qajjem ħafna għagħa, għalkemm Falzon dejjem insista l-innoċenza tiegħu u bħal Mallia kkontesta wkoll il-bżonn li hu jirreżenja. Din il-kwistjoni reġgħet qajmet il-kwistjoni tat-trasparenza u d-dubji fil-mod kif jopera l-Gvern. Probabilment serviet ukoll biex il-Gvern inaqqas xi ftit mill-popolarità għal xi żmien. Godfrey u Marlene Farrugia jibqgħu l-aktar tnejn min-nies li kienu fil-PL u li rreżistew lil Muscat b’mod apert. Għalkemm Muscat rebaħ, in-Nazzjonalisti u votanti tal-Partit Demokratiku, xorta għoġobhom jeleġġu lil Godfrey u Marlene biex jibqgħu xi ftit ta’ skalda għal Muscat għal ħames snin oħra.